Ամենախնդրահարույցը Հրազդանի ընտրությունն էր, որովհետև այստեղ ՔՊ-ն Սասուն Միքայելանի որդուն չէր աջակցում, չնայած որ Սասուն Միքայելյանը «Քաղաքացիական պայմանագիր» կուսակցության վարչության նախագահն է, ԱԺ ԵԼՔ խմբակցության պատգամավոր, նաև Փաշինյանի քաղաքական պայքարի կենտրոնական դեմքերից մեկը: Հրազդանում Սևակ Միքայելյանն իբրև քաղաքապետի թեկնածու ինքնառաջադրվել էր: Քարոզարշավի ընթացքում աղմուկ բարձրացավ դպրոցների տնօրններին քարոզարշավի մեջ ներքաշելու փորձերի հետ կապված, Միքայելյանի հասցեին քննադատություններ հնչեցին, այնուամենայնիվ, նա տարավ համոզիչ հաղթանակ: Սասուն Միքայելյանի անձնական վարկանիշն, անշուշտ, որդու հաղթանակի ամենակարևոր գործոնն է եղել: Բայց սա նաև հստակ ցուցիչ է, որ կոնկրետ Հրազդանում հեղափոխությունն առավելապես ասոցացվում է Սասուն Միքայելյանի կերպարի և անվան հետ և ՔՊ-ի քաղաքական որոշումն այստեղ չի կարող վճռական նշանակություն ունենալ: